UTENOS RAJONO SAVIVALDYBĖS ADMINISTRACIJOS DIREKTORIUS

ĮSAKYMAS

DĖL BEŠEIMININKIŲ KAČIŲ KASTRAVIMO PROGRAMOS DERINIMO IR BEŠEIMININKIŲ KAČIŲ ŠĖRIMO (POILSIO) VIETŲ NUSTATYMO

2019 m. rugsėjo 11 d. Nr. AĮ-860

Utena

Vadovaudamasis Lietuvos Respublikos vietos savivaldos įstatymo 18 straipsnio 1 dalimi, 29 straipsnio 8 dalies 2 punktu, Lietuvos Respublikos gyvūnų gerovės ir apsaugos įstatymo 3 straipsnio 10 dalies 3 punktu, Gyvūnų laikymo savivaldybių teritorijų gyvenamosiose vietovėse tvarkos aprašo, patvirtinto Valstybinės maisto ir veterinarijos tarnybos direktoriaus 2013 m. gegužės 2 d. įsakymu Nr. B1-336 „Dėl Gyvūnų laikymo savivaldybių teritorijų gyvenamosiose vietovėse tvarkos aprašo patvirtinimo“, 45 punktu, Bešeimininkių ir bepriežiūrių gyvūnų laikymo, priežiūros ir laikinosios globos tvarkos aprašo, patvirtinto Utenos rajono savivaldybės administracijos direktoriaus 2014 m. kovo 12 d. įsakymu Nr. AĮ-231 „Dėl Bešeimininkių ir bepriežiūrių gyvūnų laikymo, priežiūros ir laikinosios globos tvarkos aprašo patvirtinimo“, 8, 18 punktais, Gyvūnų laikymo Utenos rajono savivaldybės gyvenamosiose vietovėse taisyklių, patvirtintų Utenos rajono savivaldybės administracijos direktoriaus 2019 m. liepos 29 d. įsakymu Nr. AĮ-728 „Dėl gyvūnų laikymo Utenos rajono savivaldybės teritorijos gyvenamosiose vietovėse taisyklių patvirtinimo“, 45 punktu, atsižvelgdamas į Bešeimininkių kačių kastravimo programų įvertinimo komisijos 2019 m. liepos 29 d. posėdžio protokolą Nr. AP-21 ir Utenos rajono gyvūnų mylėtojų draugijos 2019 m. liepos 4 d. raštą Nr. S-92 „Dėl bešeimininkių kačių kastravimo programos patikslinimo“:

1.	Derinu Utenos rajono gyvūnų mylėtojų draugijos Bešeimininkių kačių kastravimo programą pagal 1 priedą.

2.	Nustatau bešeimininkių kačių šėrimo (poilsio) vietas Utenos mieste:

2.1.	prie pastato, esančio Taikos g. 27, pagal 2 priedą,

2.2.	prie pastato, esančio Vaižganto g. 10A – 10B, pagal 3 priedą.

3.	Pripažįstu netekusiu galios Utenos rajono savivaldybės administracijos direktoriaus 2019 m. kovo 18 d. įsakymą Nr. AĮ-284 „Dėl bešeimininkių kačių kastravimo programos derinimo ir kačių šėrimo vietų nustatymo“.

4.	Nurodau, kad šis įsakymas per vieną mėnesį nuo jo paskelbimo arba įteikimo suinteresuotai šaliai dienos gali būti skundžiamas Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka.

5.	Nurodau, kad šis įsakymas turi būti paskelbtas Teisės aktų registre ir savivaldybės interneto svetainėje www.utena.lt.

Administracijos direktorius	Audrius Remeikis

SUDERINTA

Utenos rajono savivaldybės administracijos

direktoriaus 2019 m. rugsėjo 11 d. įsakymo

Nr. AĮ-860

1 priedas

BEŠEIMININKIŲ KAČIŲ KASTRAVIMO PROGRAMA

Programos rengėjas:	Utenos rajono gyvūnų mylėtojų draugija
Programos vykdytojas	Utenos rajono gyvūnų mylėtojų draugija
Programos vykdymo vieta:	Utenos miestas ir rajonas
Numatomos bešeimininkių kačių šėrimo vietos Utenos mieste:	(Schemos pridedamos) Prie daugiabučių namų, esančių: Taikos g. 27 – Nr. 1 (priedas Nr.1 ) Vaižganto g. 10A-10B (šėrimo vieta prie elektros skydinės) – Nr. 2 (priedas Nr. 2) Žemė šiais adresais priklauso valstybei
Programos Vykdymas	Gavus informaciją apie tam tikroje teritorijoje gyvenančias ir maisto ieškančias kates: -renkama informacija, ieškomi šias kates šeriančių/prižiūrinčių žmonių kontaktai. -bendraujama su kates šeriančiais žmonėmis, renkama informacija apie toje vietoje besilankančias, besimaitinančias kates; -ieškoma būdų, kaip kates paimti/pagauti, kad būtų galima atlikti sterilizaciją/kastraciją, dehelmintizaciją, vakcinaciją, kaip išnaikinti kailio parazitus. -derinama operacijų ir procedūrų laikas ir būdai; -renkama informacija apie geriausią vietą, tinkančią kastruotų kačių namelio statybai ir šėrimo vietai; -aptariamas kačių kastravimo laikas, jų sugavimo ir pristatymo operacijos atlikimui būdas ir priemonės. Kastruotos katės registruojamos, daromas jų nuotraukų ir mikroschemų registras.
Programos eiga:	Pasirengimas kačių sugavimui: Aptarta ir suderinta bešeimininkių kačių oficiali maitinimo vieta – kiemelis ir numatoma namelio statymo vieta. Priežiūra vykdoma pagal grafiką ir/ar susitarimą. Bešeimininkės katės maitinamos kiekvieną dieną, nešamas šviežias maistas ir vanduo bei palaikoma tvarka kiemelyje: renkamos šiukšlės, maisto likučiai, indai ir kt., taip pat stebimos katės, jų skaičius, sveikatos būklė bei kiemelio inventorius (statiniai). Bešeimininkių kačių gaudymas: Bešeimininkės katės gaudomos tik humaniškais būdais ir patyrusių asmenų su specialia įranga (gaudyklėmis), kad katės patirtų kuo mažesnį stresą. Sugautos katės iš gaudyklių perkeliamos į transportavimo narvus ir vežamos į veterinarijos kliniką, kurioje atliekama sterilizacija/kastracija, dehelmintizacija, vakcinacija, kailio parazitų naikinimo procedūros ir žymimos vidiniu žymeniu. Taip pat suteikiama neatidėliotina veterinarinė medicininė pagalba gyvūnui sergant. Kačių pooperacinis laikotarpis – 3-4 paros, kurias gyvūnas praleidžia klinikos stacionare arba globos namuose. Veterinarijos gydytojui įvertinus gyvūno būklę ir jam leidus, gyvūnas vežamas atgal į tą pačią vietą, kurioje buvo sugautas ir paleidžiamas.
Programos vykdymui reikalinga įranga ir paslaugos	Gyventojų informavimas (per socialinius tinklus) apie oficialių bešeimininkių kačių maitinimo vietų – kiemelių atsiradimą ir naudą. Programos vykdymui reikalinga įranga ir paslaugos: specialios gaudyklės, transportavimo narvai ir veterinarinės paslaugos.
Problemos išdėstymas ir sprendimo būdai	Bešeimininkės katės – žmonių nemokėjimo ir/ar negalėjimo tinkamai pasirūpinti savo augintiniais pasekmė. Katės, pragyvenusios ilgesnį laiką lauke, be žmogaus rūpesčio ir globos, pradeda šalintis žmogaus ir jau nebesugeba socializuotis gyvenimui tarp žmonių ir/ar patalpose. Tad vienintelis būdas bešeimininkėms katėms padėti – įrengti oficialias maitinimo vietas – kiemelius, kuriuose jos bus maitinamos, stebimos ir, esant būtinybei, suteikiama veterinarinė pagalba. Šios programos dėka žmonės bus skatinami padėti bešeimininkiams gyvūnams ir tai kurs atsakingesnį žmonių požiūrį į savo augintinius ir leis kurti draugišką aplinką gyvūnams. Katės, besibūriuojančios maitinimo vietose šalia namelių, yra lengviau pastebimos, jei yra sergančios ar sužeistos, nei tos kurios savarankiškai bando ieškotis prieglobsčio daugiabučių namų rūsiuose, po balkonais ar kitose vietose.. Bešeimininkės katės jausis saugiau, kai galės netrukdomos maitintis. Kiemelyje katės turės galimybę būti tiek vasarą, tiek žiemą.. Kadangi nameliai bus pritaikyti žiemoti, pasislėpti nuo lietaus, tikimasi, kad katės nuolat būriuosis šiose vietose ir taip bus lengviau jas prižiūrėti, stebėti jų skaičių ir vykdyti ligų prevenciją.
Oficialių bešeimininkių kačių maitinimo vietų – kiemelių priežiūra	Suderintas, patvirtintas ir įrengtas oficialias maitinimo vietas – kiemelius įsipareigoja tvarkyti ir prižiūrėti savanoriai-šėrėjai, kurie Utenos rajono gyvūnų mylėtojų draugijos bus supažindinti su tvarkos ir priežiūros taisyklėmis.

Utenos rajono savivaldybės

administracijos direktoriaus

2019 m. rugsėjo 11 d. įsakymo Nr. AĮ-860

2 priedas

Utenos rajono savivaldybės

administracijos direktoriaus

2019 m. rugsėjo 11 d. įsakymo Nr. AĮ-860

3 priedas